ಮದುವೆ ಬಂಧನಕ್ಕಿಂತ ಒಂಟಿತನ ಲೇಸು
ಬೆಂಗಳೂರು,ಮೇ.೯-ಒಂದು ಕಾಲದಲ್ಲಿ ಮಹಿಳೆಯರಿಗೆ ಮದುವೆಯಾಗುವುದು ಉಸಿರಾಟದಷ್ಟೇ ಮುಖ್ಯ ಎಂದು ನಂಬಲಾಗಿತ್ತು. ಆದರೆ ಹೊಸ ಯುಗದ ಮಹಿಳೆಯರು ಅವಿವಾಹಿತರಾಗಿ ಅಂದರೆ ಒಂಟಿಯಾಗಿ ಉಳಿಯಲು ಆದ್ಯತೆ ನೀಡುತ್ತಿದ್ದಾರೆ. ಶಿಕ್ಷಣ ಮತ್ತು ಆರ್ಥಿಕ ಸ್ವಾವಲಂಬನೆ ಅವರ ಆಲೋಚನೆ ಮತ್ತು ಪರಿಸ್ಥಿತಿಯನ್ನು ಬದಲಾಯಿಸಿದೆ.
ಆದರೆ ಕೆಲವು ಸಮಯದಿಂದ, ಸಂಬಂಧಗಳನ್ನು ಬೆಳೆಸುವ ಮತ್ತು ಬದ್ಧತೆಯ ಬಗ್ಗೆ ಹುಡುಗಿಯರ ಮನಸ್ಥಿತಿಯಲ್ಲಿ ತೀವ್ರ ಗತಿಯಲ್ಲಿ ಬದಲಾವಣೆಯಾಗಿದೆ. ಏಳು ಹೆಜ್ಜೆಗಳ ಬಂಧವೆನ್ನಲಾಗಿದ್ದ ಮದುವೆಯಿಂದ ಹೆಣ್ಣು ಮಕ್ಕಳು ದೂರವಾಗುತ್ತಿದ್ದಾರೆ. ಇಂದು ಅವರು ಏಕಾಂಗಿಯಾಗಿರಲು ಮತ್ತು ಆತ್ಮವಿಶ್ವಾಸದಿಂದ ಬದುಕಲು ಇಷ್ಟಪಡುತ್ತಾರೆ. ಆ ಕಾಲದ ಆಚಾರ-ವಿಚಾರಗಳನ್ನು ಧಿಕ್ಕರಿಸುವ ಈ ಹುಡುಗಿಯರು ಮೊದಲಿಗಿಂತ ಹೆಚ್ಚು ಆತ್ಮವಿಶ್ವಾಸದಿಂದ ಕಾಣುತ್ತಾರೆ. ಇಂದು ಅವರ ಆದ್ಯತೆಗಳೂ ಬದಲಾಗಿವೆ.
ಇತ್ತೀಚಿನ ಅಧ್ಯಯನದ ವರದಿಯಲ್ಲಿ, ಮಹಿಳೆಯರು ಪುರುಷರಿಗಿಂತ ಹೆಚ್ಚು ಒಂಟಿಯಾಗಿ ಉಳಿಯಲು ಬಯಸುತ್ತಾರೆ ಎಂದು ಹೇಳಲಾಗಿದೆ. ಡೇಟಾ ವಿಶ್ಲೇಷಕ ’
ಮಿಂಟೆಲ್ ನಡೆಸಿದ ಈ ಅಧ್ಯಯನದ ಪ್ರಕಾರ, ೪೯ ಪ್ರತಿಶತ ಪುರುಷರು ತಮ್ಮ ಏಕಾಂಗಿ ಸ್ಥಾನಮಾನದಿಂದ ಸಂತೋಷವಾಗಿದ್ದರೆ, ೬೧ ಪ್ರತಿಶತ ಮಹಿಳೆಯರು ಒಂಟಿಯಾಗಿ ಉಳಿಯಲು ಬಯಸುತ್ತಾರೆ. ಒಂಟಿ ಮಹಿಳೆಯರಲ್ಲಿ, ಸುಮಾರು ೭೫ ಪ್ರತಿಶತದಷ್ಟು ಜನರು ತಮ್ಮ ಸಂಗಾತಿಯನ್ನು ಹುಡುಕುವ ಪ್ರಯತ್ನ ಮಾಡಿಲ್ಲ. ಮಹಿಳೆಯರಿಗೆ ಹೋಲಿಸಿದರೆ ಅಂತಹ ಪುರುಷರು ಕೇವಲ ೬೫ ಪ್ರತಿಶತ ಎಂದು ವರದಿ ಹೇಳುತ್ತದೆ.
ಒಂದು ರೀತಿಯಲ್ಲಿ ನಮ್ಮ ದೇಶದಲ್ಲಿ ಮನೆಯ ಜವಾಬ್ದಾರಿಯನ್ನು ಹೆಣ್ಣಿನ ಮೇಲೆ ಹೊರಿಸುವುದರಿಂದ ಸಂಬಂಧಗಳನ್ನು ಕಾಪಾಡಿಕೊಳ್ಳಲು ಪುರುಷರಿಗಿಂತ ಮಹಿಳೆಯರು ಹೆಚ್ಚು ಶ್ರಮ ಮಾಡಬೇಕಾಗುತ್ತದೆ ಎಂದು ಅಧ್ಯಯನದ ಫಲಿತಾಂಶಗಳು ತಿಳಿಸಿವೆ . ಸಂಬಂಧಗಳ ತಜ್ಞರ ಪ್ರಕಾರ, ಸಂಬಂಧಗಳನ್ನು ಕಾಪಾಡಿಕೊಳ್ಳುವುದರ ಜೊತೆಗೆ, ಮಹಿಳೆಯರು ಅಡುಗೆ ಮಾಡುವುದು, ಕುಟುಂಬವನ್ನು ನೋಡಿಕೊಳ್ಳುವುದು, ಮಕ್ಕಳನ್ನು ಬೆಳೆಸುವುದು ಮತ್ತು ಸಂಬಂಧಗಳಲ್ಲಿನ ಸಣ್ಣಪುಟ್ಟ ಕಲಹಗಳನ್ನು ಪರಿಹರಿಸುವುದು ಮುಂತಾದ ಮನೆ ಕೆಲಸಗಳಲ್ಲಿ ತೊಡಗಿಸಿಕೊಂಡಿದ್ದಾರೆ. ಇದೆಲ್ಲವೂ ಅವರಿಗೆ ಗೊಂದಲವಾಗಿ -ಹೊರೆಯಾಗಿ ತೋರುತ್ತದೆ. ಅವರು ತಮ್ಮಗೆ ಸಮಯವನ್ನು ನೀಡಲಾರದಷ್ಟು ಒತ್ತಡಕ್ಕೆ ಸಿಲುಕುತ್ತಾರೆ.ಪರಿಣಾಮವಾಗಿ, ಅವರು ಮದುವೆಯ ಬಂಧಗಳಿಂದ ಓಡಿಹೋಗಲು ಪ್ರಾರಂಭಿಸಿದ್ದಾರೆ.
ಮದುವೆ ಮತ್ತು ಮಕ್ಕಳನ್ನು ಮಹಿಳೆಯ ಸಂಪೂರ್ಣತೆಗೆ ಜೋಡಿಸುವ ಈ ದೃಷ್ಟಿಕೋನವು ಕಾಲಾನಂತರದಲ್ಲಿ ಬದಲಾಗಿದೆ. ಈಗ ಮದುವೆ ಮತ್ತು ಮಕ್ಕಳನ್ನು ಹೊಂದುವುದು ಮಹಿಳೆಯ ಆದ್ಯತೆಯಾಗಿಲ್ಲ. ೩೫ ವರ್ಷದ ಅಕೌಂಟೆಂಟ್ ಪ್ರೇರಣಾ ಅವರು ಒಂಟಿ ಮಹಿಳೆ ಮದುವೆಯಾಗಬೇಕು ಎಂದು ಅನಿಸಲೇ ಇಲ್ಲ ಎನ್ನುತ್ತಾರೆ.
ಈಗ ಮಹಿಳೆಯರು ವೃತ್ತಿ, ಸಾಮಾಜಿಕ ಸ್ಥಾನಮಾನ ಮತ್ತು ತಮ್ಮ ಇಚ್ಛೆಯಂತೆ ಜೀವನಕ್ಕೆ ಪ್ರಾಮುಖ್ಯತೆ ನೀಡಲು ಪ್ರಾರಂಭಿಸಿದ್ದಾರೆ. ಅನೇಕ ಮಹಿಳೆಯರು ಮದುವೆಗೆ ಬದ್ಧರಾಗಲು ಬಯಸದಿರಲು ಇದೇ ಕಾರಣ. ಪ್ರತಿಯೊಬ್ಬರಿಗೂ ತಮ್ಮದೇ ಆದ ರೀತಿಯಲ್ಲಿ ಬದುಕುವ ಹಕ್ಕಿದೆ, ಆದರೆ ನಮ್ಮ ಪಿತೃಪ್ರಧಾನ ಸಮಾಜದಲ್ಲಿ, ಮಹಿಳೆಯರು ಯಾವಾಗಲೂ ಪುರುಷರ ಆಶಯಗಳನ್ನು ಅನುಸರಿಸಬೇಕು. ಆದರೆ ಈಗ ಕಾಲ ಬದಲಾಗುತ್ತಿದೆ. ಮಹಿಳಾ ಶಿಕ್ಷಣ ಮತ್ತು ಆರ್ಥಿಕ ಸ್ವಾವಲಂಬನೆ ಅವರ ಪರಿಸ್ಥಿತಿಯನ್ನು ಬದಲಾಯಿಸಿದೆ. ೧೦೦ ರಷ್ಟು ಅಲ್ಲದಿದ್ದರೂ ಸಹ, ವಿದ್ಯಾವಂತ ವರ್ಗದ ಮಹಿಳೆಯರ ದೊಡ್ಡ ಸಮೂಹ ಈಗ ತಮ್ಮದೇ ಆದ ರೀತಿಯಲ್ಲಿ ಜೀವನ ನಡೆಸುತ್ತಿದ್ದಾರೆ. ಸಮಾಜ ಏನು ಹೇಳುತ್ತದೆ ಎಂಬ ಚಿಂತೆಯನ್ನು ಬಿಟ್ಟು ಈ ಮಹಿಳೆಯರು ತಮ್ಮ ಹೃದಯ ಹೇಳಿದ್ದನ್ನು ಮಾಡುತ್ತಾರೆ. ಆದ್ದರಿಂದಲೇ ಇಂದು ಅವಿವಾಹಿತ ಮಹಿಳೆಯರ ಸಂಖ್ಯೆ ಮೊದಲಿಗಿಂತ ಗಣನೀಯವಾಗಿ ಹೆಚ್ಚಿದೆ. ವಿಶೇಷವೆಂದರೆ ಈ ಒಂಟಿ ಮಹಿಳೆಯರಿಗೆ ತಮ್ಮ ಒಂಟಿತನದ ಬಗ್ಗೆ ಯಾವುದೇ ದೂರುಗಳಿಲ್ಲ ಮತ್ತು ಅವರು ಜೀವನದ ಓಟವನ್ನು ಗೆದ್ದು ಮುನ್ನಡೆಯುತ್ತಿದ್ದಾರೆ.
ಸಮೀಕ್ಷೆಯ ಪ್ರಕಾರ, ದೇಶಾದ್ಯಂತ ಸುಮಾರು ೮೧ ಪ್ರತಿಶತದಷ್ಟು ಮಹಿಳೆಯರು ಅವಿವಾಹಿತರು ಮತ್ತು ಒಬ್ಬಂಟಿಯಾಗಿ ಬದುಕುವುದು ಹೆಚ್ಚು ಆರಾಮದಾಯಕವಾಗಿದೆ ಎನ್ನುತ್ತಾರೆ.